CELEX: 52017PC0605
Language: fi
Date: 2017-10-18 00:00:00
Title: Suositus NEUVOSTON PÄÄTÖS luvan antamisesta aloittaa neuvottelut Euroopan unionin ja Kanadan välisestä sopimuksesta, joka koskee PNR- eli matkustajarekisteritietojen siirtämistä ja käyttöä terrorismin ja muun vakavan kansainvälisen rikollisuuden ehkäisemiseksi ja torjumiseksi

EUROOPAN KOMISSIO
            Bryssel 18.10.2017
            COM(2017) 605 final
            Suositus
            NEUVOSTON PÄÄTÖS
            luvan antamisesta aloittaa neuvottelut Euroopan unionin ja Kanadan välisestä sopimuksesta, joka koskee PNR- eli matkustajarekisteritietojen siirtämistä ja käyttöä terrorismin ja muun vakavan kansainvälisen rikollisuuden ehkäisemiseksi ja torjumiseksi 
            
               
         
         
            
               PERUSTELUT
            
            
               1.TARKOITUS
            
            
               
                  Euroopan unionin tuomioistuin totesi 26. heinäkuuta 2017 antamassaan lausunnossa
                     1
                  , että 25. kesäkuuta 2014 allekirjoitettua Kanadan ja EU:n välistä sopimusta, joka koskee PNR-tietojen eli matkustajarekisteritietojen siirtämistä ja käyttöä, ei voida tehdä sen nykyisessä muodossa. Sen vuoksi EU:n olisi aloitettava Kanadan kanssa uudet neuvottelut, joiden tavoitteena on tehdä tuomioistuimen lausunnossa esitettyjen vaatimusten mukainen PNR-sopimus.
               
            
            
               2.SUOSITUKSEN TAUSTA
            
            
               
                  Kanadan lainsäädännössä edellytetään, että matkustajaliikennettä Kanadaan harjoittavien lentoyhtiöiden on annettava Kanadan rajapalveluvirastolle (Canada Border Services Agency, jäljempänä ’CBSA’) sähköinen pääsy PNR- eli matkustajarekisteritietoihin ennen matkustajan saapumista Kanadaan.
               
               
                  Lainsäädännön tarkoituksena on saada matkustajien PNR-tiedot ennen lennon saapumista, jolloin se parantaa huomattavasti CBSA:n valmiuksia arvioida matkustajiin liittyvät riskit etukäteen tehokkaasti ja tuloksellisesti sekä helpottaa vilpittömässä mielessä tapahtuvaa matkustusta parantaen siten Kanadan turvallisuutta. EU tekee Kanadan kanssa yhteistyötä terrorismin ja muun vakavan kansainvälisen rikollisuuden torjumiseksi ja katsoo, että siirtämällä PNR-tietoja Kanadaan edistetään kansainvälistä lainvalvontayhteistyötä. Tähän päästään, kun Kanada toimittaa PNR-tiedoista peräisin olevat analyyttiset tiedot jäsenvaltioiden toimivaltaisille viranomaisille sekä Europolille ja Eurojustille näiden toimivallan mukaisesti. 
               
               
                  PNR-tiedoilla tarkoitetaan kunkin matkustajan matkustajatiedot sisältävää rekisteriä, jossa on kaikki ne tiedot, joita lentoyhtiöt tarvitsevat varausten käsittelyyn. Tässä suosituksessa PNR-tiedot kattavat tiedot, jotka kerätään matkustajilta ja tallennetaan lentoyhtiön automaattiseen varausjärjestelmään ja lähtöselvitysjärjestelmään.
               
               
                  Lentoyhtiöillä on velvollisuus antaa CBSA:lle ne PNR-tiedot, jotka ne keräävät ja tallentavat automaattiseen varausjärjestelmäänsä ja lähtöselvitysjärjestelmäänsä.
               
               
                  Henkilötietojen siirto EU:sta kolmanteen maahan on mahdollista vain, jos kyseinen maa takaa perusvapauksien ja -oikeuksien suojan sellaisen tason, joka pääosiltaan vastaa Euroopan unionissa taattua tasoa. Tarvitaan ratkaisu, jolla EU:ssa luodaan oikeusperusta PNR-tietojen siirtämiselle EU:sta Kanadaan, ja siten tunnustetaan PNR-tietojen välttämättömyys osana terrorismin ja muun vakavan kansainvälisen rikollisuuden torjuntaa. 
               
               
                  Euroopan yhteisö allekirjoitti vuonna 2005 Kanadan kanssa PNR-tietojen siirtämistä ja käsittelyä koskevan sopimuksen, joka perustuu CBSA:n sitoumuksiin oman PNR-ohjelmansa soveltamisessa.
                     2
                   
               
               
                  Sopimus tuli voimaan 22. maaliskuuta 2006. Se pohjautui useisiin CBSA:n sitoumuksiin, jotka koskevat sen tapaa käsitellä PNR-tietoja, ja Euroopan komission antamaan tietosuojan tason riittävyyttä koskevaan päätökseen, jossa CBSA:n sitoumusten katsottiin antavan henkilötiedoille riittävän suojan. 
               
               
                  Komissio suoritti marraskuussa 2008 vuoden 2006 sopimuksen täytäntöönpanoa koskevan yhteisen tarkastelun, jossa se totesi, että CBSA panee sitoumuksensa ja sopimuksessa määrätyt edellytykset täytäntöön hyvin suurelta osin.
               
               
                  CBSA:n sitoumusten ja tietosuojan tason riittävyyttä koskevan päätöksen voimassaolo päättyi 22. syyskuuta 2009. CBSA:n sitoumuksissa todetaan, että yksi vuosi ennen niiden voimassaolon päättymistä CBSA aloittaa komission kanssa neuvottelut, joiden tavoitteena on jatkaa sitoumuksia molempia osapuolia tyydyttävin ehdoin.
               
               
                  Kanadan hallitus esitti komissiolle pyynnön siitä, että osapuolet aloittaisivat neuvottelut tavoitteenaan joko nykyisten puitteiden muuttaminen tai uuden sopimuksen tekeminen.
               
               
                  CBSA vahvisti lisäksi jäsenvaltioille, puheenjohtajavaltiolle ja komissiolle, että se jatkaa sitoumustensa täytäntöönpanoa siirtymäkaudella, joka jatkuu niin kauan kuin EU:n ja Kanadan välillä saadaan neuvoteltua ja tehtyä pitkän aikavälin sopimus. Tämän johdosta jäsenvaltiot ottivat vastuun sen varmistamisesta, että lentoyhtiöt jatkavat PNR-tietojen siirtämistä Kanadaan siirtymäkauden ajan.
               
               
                  Tämän vuoksi EU aloitti vuonna 2010 neuvottelut Kanadan kanssa uuden kahdenvälisen sopimuksen allekirjoittamisesta. Siinä oli tarkoitus vahvistaa ehdot ja puitteet, joiden mukaan lentoyhtiöt asettavat EU:n ja Kanadan välillä lentävien matkustajien PNR-tiedot CBSA:n saataville. Uusi luonnos Kanadan kanssa tehtäväksi sopimukseksi allekirjoitettiin 25. kesäkuuta 2014, ja neuvosto esitti sen heinäkuussa 2014 Euroopan parlamentille tämän hyväksynnän saamiseksi. Euroopan parlamentti pyysi 30. tammikuuta 2015 Euroopan unionin tuomioistuimelta lausuntoa siitä, onko suunniteltu PNR-sopimus Kanadan kanssa yhteensopiva perussopimusten ja Euroopan unionin perusoikeuskirjan kanssa.
               
               
                  Matkustajarekisteritietojen (PNR) käytöstä terrorismirikosten ja vakavan rikollisuuden ennalta estämistä, paljastamista ja tutkintaa sekä tällaisiin rikoksiin liittyviä syytetoimia varten annettu direktiivi (EU) 2016/681
                     3
                   (EU:n PNR-direktiivi) hyväksyttiin 27. huhtikuuta 2016. Siinä vahvistetaan oikeusperusta lentoyhtiöiden suorittamalle PNR-tietojen siirtämiselle jäsenvaltioihin sekä suojatoimet, joita jäsenvaltioiden on sovellettava PNR-tietojen käsittelyssä. 
               
               
                  Unionin tuomioistuin antoi 26. heinäkuuta 2017 edellä mainitun lausunnon ja totesi, että suunniteltua PNR-sopimusta Kanadan ja EU:n välillä ei voida tehdä sen nykyisessä muodossa, koska useat sen määräyksistä eivät sovi yhteen EU:n tunnustamien perusoikeuksien kanssa, varsinkaan henkilötietojen suojaa ja yksityiselämän kunnioittamista koskevien oikeuksien kanssa. Unionin tuomioistuin katsoi lisäksi, että sopimuksen oikeusperustan olisi oltava Euroopan unionin toiminnasta tehdyn sopimuksen (SEUT-sopimuksen) 87 artiklan 2 kohdan a alakohta ja 16 artiklan 2 kohta yhdessä.
               
               
                  Tämän lausunnon antamisen jälkeen CBSA on ilmaissut halunsa aloittaa uudelleen neuvottelut, joiden tavoitteena on lausunnon mukaiset, molempia osapuolia tyydyttävät sopimusehdot.
               
            
         
         
            
               
                  Sen vuoksi EU:n olisi aloitettava jälleen neuvottelut Kanadan kanssa uuden kahdenvälisen sopimuksen allekirjoittamiseksi. Sopimuksessa vahvistettaisiin puitteet ja ehdot, joiden mukaisesti lentoyhtiöt siirtävät EU:n ja Kanadan välillä lentävien matkustajien PNR-tiedot CBSA:lle tavalla, joka vastaa unionin tuomioistuimen vaatimuksia.
               
               
                  Neuvottelut olisi rajattava koskemaan vain niitä näkökohtia, joita on käsiteltävä unionin tuomioistuimen lausunnon noudattamiseksi. Neuvottelut eivät saisi vaikuttaa mihinkään muihin 25. kesäkuuta 2014 allekirjoitetun suunnitellun sopimuksen osiin.
               
            
            
               3.SUOSITUKSEEN LIITTYVÄT OIKEUDELLISET NÄKÖKOHDAT
            
            
               
                  Edellä mainitussa unionin tuomioistuimen lausunnossa EU:n ja Kanadan välisestä aiemmin suunnitellusta PNR-sopimuksesta todetaan, että tällaisen sopimuksen oikeudellisten vaatimusten on oltava Euroopan unionin perusoikeuskirjan mukaiset. 
               
               
                  Tämä suositus perustuu Euroopan unionin toiminnasta tehdyn sopimuksen 218 artiklaan. Koska unionin tuomioistuin on jo selventänyt lausunnossaan, että suunnitellun sopimuksen olisi perustuttava SEUT-sopimuksen 16 artiklan 2 kohtaan ja 87 artiklan 2 kohdan a alakohtaan, nämä oikeusperustat mainitaan myös aineellisina oikeusperustoina. Unionin neuvottelijaksi nimitetään SEUT-sopimuksen 218 artiklan mukaisesti komissio.
               
            
            
               Suositus
            
            
               NEUVOSTON PÄÄTÖS
            
            
               luvan antamisesta aloittaa neuvottelut Euroopan unionin ja Kanadan välisestä sopimuksesta, joka koskee PNR- eli matkustajarekisteritietojen siirtämistä ja käyttöä terrorismin ja muun vakavan kansainvälisen rikollisuuden ehkäisemiseksi ja torjumiseksi 
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen ja erityisesti sen 16 artiklan 2 kohdan ja 87 artiklan 2 kohdan a alakohdan yhdessä sen 218 artiklan 3 ja 4 kohdan kanssa,
            
            
               ottaa huomioon Euroopan komission suosituksen,
            
            
               sekä katsoo seuraavaa:
            
            
               (1)Olisi aloitettava neuvottelut sopimuksen tekemiseksi Euroopan unionin ja Kanadan välillä PNR- eli matkustajarekisteritietojen siirtämisestä ja käytöstä terrorismin ja muun vakavan kansainvälisen rikollisuuden ehkäisemiseksi ja torjumiseksi.
            
            
               (2)Sopimuksessa olisi kunnioitettava perusoikeuksia ja noudatettava Euroopan unionin perusoikeuskirjassa tunnustettuja periaatteita, erityisesti perusoikeuskirjan 7 artiklassa tunnustettua oikeutta yksityis- ja perhe-elämään, perusoikeuskirjan 8 artiklassa tunnustettua oikeutta henkilötietojen suojaan sekä perusoikeuskirjan 47 artiklassa tunnustettua oikeutta tehokkaisiin oikeussuojakeinoihin ja puolueettomaan tuomioistuimeen. Sopimusta olisi sovellettava näiden oikeuksien ja periaatteiden mukaisesti.
            
            
               (3)[Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Yhdistyneen kuningaskunnan ja Irlannin asemasta vapauden, turvallisuuden ja oikeuden alueen osalta tehdyssä pöytäkirjassa N:o 21 olevan 3 artiklan mukaisesti nämä jäsenvaltiot ovat ilmoittaneet haluavansa osallistua tämän päätöksen hyväksymiseen ja soveltamiseen.]
                  
                  TAI
                  
                  [Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Yhdistyneen kuningaskunnan ja Irlannin asemasta vapauden, turvallisuuden ja oikeuden alueen osalta tehdyssä pöytäkirjassa N:o 21 olevien 1 ja 2 artiklan mukaisesti nämä jäsenvaltiot eivät osallistu tämän päätöksen hyväksymiseen, päätös ei sido näitä jäsenvaltioita eikä sitä sovelleta näihin jäsenvaltioihin, sanotun kuitenkaan rajoittamatta mainitun pöytäkirjan 4 artiklan soveltamista.]
                  
                  TAI
                  
                  [Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Yhdistyneen kuningaskunnan ja Irlannin asemasta vapauden, turvallisuuden ja oikeuden alueen osalta tehdyssä pöytäkirjassa N:o 21 olevien 1 ja 2 artiklan mukaisesti Yhdistynyt kuningaskunta ei osallistu tämän päätöksen hyväksymiseen, päätös ei sido Yhdistynyttä kuningaskuntaa eikä sitä sovelleta Yhdistyneeseen kuningaskuntaan, sanotun kuitenkaan rajoittamatta mainitun pöytäkirjan 4 artiklan soveltamista.
                  
                  Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Yhdistyneen kuningaskunnan ja Irlannin asemasta vapauden, turvallisuuden ja oikeuden alueen osalta tehdyssä pöytäkirjassa N:o 21 olevan 3 artiklan mukaisesti Irlanti on (... päivätyllä kirjeellä) ilmoittanut haluavansa osallistua tämän päätöksen hyväksymiseen ja soveltamiseen.]
                  
                  TAI 
                  
                  [Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Yhdistyneen kuningaskunnan ja Irlannin asemasta vapauden, turvallisuuden ja oikeuden alueen osalta tehdyssä pöytäkirjassa N:o 21 olevan 3 artiklan mukaisesti Yhdistynyt kuningaskunta on (... päivätyllä kirjeellä) ilmoittanut haluavansa osallistua tämän päätöksen hyväksymiseen ja soveltamiseen. 
                  
                  Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Yhdistyneen kuningaskunnan ja Irlannin asemasta vapauden, turvallisuuden ja oikeuden alueen osalta tehdyssä pöytäkirjassa N:o 21 olevien 1 ja 2 artiklan mukaisesti Irlanti ei osallistu tämän päätöksen hyväksymiseen, päätös ei sido Irlantia eikä sitä sovelleta Irlantiin, sanotun kuitenkaan rajoittamatta mainitun pöytäkirjan 4 artiklan soveltamista.] 
            
            
               (4)Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistu tämän päätöksen hyväksymiseen, päätös ei sido Tanskaa eikä sitä sovelleta Tanskaan,
            
            
               ON HYVÄKSYNYT TÄMÄN PÄÄTÖKSEN:
            
            
               1 artikla
            
            
               Komissiolle annetaan lupa neuvotella unionin puolesta Euroopan unionin ja Kanadan välinen sopimus, joka koskee PNR- eli matkustajarekisteritietojen siirtämistä ja käyttöä terrorismin ja muun vakavan kansainvälisen rikollisuuden ehkäisemiseksi ja torjumiseksi. 
            
            
               2 artikla
            
         
         
            
               Neuvotteluohjeet ovat liitteessä.
            
            
               3 artikla
            
            
               Neuvottelut käydään neuvoston nimeämää erityiskomiteaa kuullen.
            
            
               4 artikla
            
            
               Tämä päätös on osoitettu komissiolle. 
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  Unionin tuomioistuimen lausunto 1/15, 26 päivänä heinäkuuta 2017 (ECLI:EU:C:2017:592).
               
               
                  
                     (2)
                  EUVL L 82, 21.3.2006, s. 15, ja EUVL L 91, 29.3.2006, s. 49.
               
               
                  
                     (3)
                  EUVL L 119, 4.5.2016, s. 132.
               
            
      
    ---documentbreak--- 
      
         
               EUROOPAN KOMISSIO
            Bryssel 18.10.2017
            COM(2017) 605 final
            LIITE
            ohjeet sopimuksen neuvottelemiseksi Euroopan unionin ja Kanadan välillä PNR- eli matkustajarekisteritietojen siirtämisestä ja käytöstä terrorismin ja muun vakavan kansainvälisen rikollisuuden ehkäisemiseksi ja torjumiseksi
            asiakirjaan
            suositus neuvoston päätökseksi 
            luvan antamisesta aloittaa neuvottelut Euroopan unionin ja Kanadan välisestä sopimuksesta, joka koskee PNR- eli matkustajarekisteritietojen siirtämistä ja käyttöä terrorismin ja muun vakavan kansainvälisen rikollisuuden ehkäisemiseksi ja torjumiseksi
            
               
         
         
            
               LIITE
            
            
               ohjeet sopimuksen neuvottelemiseksi Euroopan unionin ja Kanadan välillä PNR- eli matkustajarekisteritietojen siirtämisestä ja käytöstä terrorismin ja muun vakavan kansainvälisen rikollisuuden ehkäisemiseksi ja torjumiseksi
            
            
               asiakirjaan
            
            
               suositus neuvoston päätökseksi 
            
            
               luvan antamisesta aloittaa neuvottelut Euroopan unionin ja Kanadan välisestä sopimuksesta, joka koskee PNR- eli matkustajarekisteritietojen siirtämistä ja käyttöä terrorismin ja muun vakavan kansainvälisen rikollisuuden ehkäisemiseksi ja torjumiseksi
            
            
               Sopimuksen olisi sisällettävä kaikki suojatoimet, jotka ovat tarpeen, jotta se on yhteensopiva Euroopan unionin perusoikeuskirjan 7, 8 ja 21 artiklan sekä 52 artiklan 1 kohdan kanssa, kuten Euroopan unionin tuomioistuimen 26 päivänä heinäkuuta 2017 antamassa lausunnossa 1/15
                  1
                todetaan.
            
            
               Neuvottelut eivät saisi vaikuttaa mihinkään muihin Kanadan ja EU:n välillä 25 päivänä kesäkuuta 2014 allekirjoitetun PNR- eli matkustajarekisteritietojen siirtämistä ja käyttöä koskevan sopimuksen osiin.
            
         
         
            
                  
                     (1)
                  
                  
                        Unionin tuomioistuimen lausunto 1/15, 26 päivänä heinäkuuta 2017 (ECLI:EU:C:2017:592).